Monyakišiši yo mogolo wa melato tikologong ya Nelspruit e be e le Mhlanga. Mhlanga e be e le monna wa mmane wa Thobile. O ile a etela gabo Thobile bošego. Tabakgolo o be a tlile go kwa diganong tša Thobile mabapi le mong wa gagwe Sekatane. A hwetša e le gore Thobile o tonya bjalo ka sefako, ga go na le se a se tsebago. Ke ge Thobile a tla rata go tseba gore go direga eng ka dikgwebo tša Sekatane. Ke mohlang a ilego a kwa tša go mo gagalatša magalagapa. Mhlanga a re: "Ke tla go botša ka gore ga e sa le sephiri. Ke kgale re nyakišiša Sekatane. Re tswaletše diroba tša gagwe ka moka, ga go sa na mo a ka tšwago. Re mo letile ge a goroga, ra mo pata bjalo ka mammati." "Rangwane, botsebotse molato wa Sekatane ke eng" Thobile a botšiša Mhlanga a bile a mo lebeletše ka mahlong go itaetša gore o a fišega. "Thobile, Sekatane ke lehodu la kgale. O na le dihlopha tše a šomago le tšona. Ba mo utswetša dikgomo Botswana, Lesotho, Swatseng le Foreistata le Kapa-Bodikela. Dinku ba di utswa Foreistata le Kapa-Bodikela. O na le leselagapane le legolo polaseng ya gagwe kua Brits." "Na le reng Rangwane Mhlanga Kganthe mahumo a ke a bohodu?